Fjölskylduhjálp Íslands ætlar að opna á Akranesi Fjölskylduhjálp Íslands stefnir að því að opna starfstöð á Akranesi í maímánuði . Hún verður opin virka daga frá kl. 13 til 18 . Þessi starfsstöð verður fyrsta kastið rekin sem nytjamarkaður þar sem seldur verður fatnaður og annað á góðu verði til fjáröflunar fyrir Fjölskylduhjálpina . Fyrir jólin verður síðan matarúthlutun . „ Við óskum eftir sjálfboðaliðum til starfa og getur hver og einn sjálfboðaliði unnið einn dag í viku . Það er töluvert um að íbúar á Akranesi og víðar af Vesturlandi leiti til okkar eftir aðstoð . Við höfum orðið vör við að fólk komi sér saman um að safnast í bíla til að fara suður í Fjölskylduhjálpina þar , “ segir Ásgerður Jóna Flosadóttir framkvæmdastjóri Fjölskylduhjálparinnar . Ásgerður Jóna segir að Anna Valdís Jónsdóttir gefi nánari upplýsingar í síma 897 8012 . „ Vonandi sjá Akurnesingar sér fært að leggja okkur lið . Neyðin er mikil . “